Henri van Breda: 'Aanvaller was bekend aan hulle' | Maroela Media
Senior staatsaanklaer Susan Galloway het Maandag aan die Wes-Kaapse hooggeregshof gesê Henri van Breda was verantwoordelik vir die wrede aanval op sy gesin.
Galloway het die veiligheid by die De Zalze-landgoed in Stellenbosch waar die aanval op 27 Januarie 2015 plaasgevind het in detail aan die hof beskryf. Ten spyte van die feit dat die landgoed beskerm word deur veiligheidswagte, kameras op die grenslyne en drie bemande toegangspunte, het Van Breda gekies om die nooddienste 07:12 die oggend te bel, ten minste twee ure en 40 minute ná die aanvalle.
Sy eerste oproep was 04:24 aan sy meisie, Bianca, "'n 16-jarige minderjarige wat in 'n koshuis gebly het".
Galloway het verder aangevoer dat Henri nie tydens die meer as twee ure wat verby gegaan het probeer het om sy broer en suster wat volgens bewyse toe nog lewend was te bemoedig of te help nie. "In stede daarvan het hy drie sigarette gerook."
Galloway het geargumenteer dat al die gesinslede dieselfde tipe beserings opgedoen het, maar dat Henri slegs oppervlakkige beserings aan sy bolyf, linkerarm en rug opgedoen het.
Sy het gesê dat Teresa en Marli naby die kamer wat Rudi en Henri gedeel het aangetref is. Rudi en Martin is in daardie slaapkamer aangetref en 'n mes, wat ook in die aanval gebruik is, is deels onder Rudi se bed weggesteek gekry.
Galloway het ook gesê daar is geen bewyse van geforseerde ingang of bewyse van 'n huurmoord op die gesin nie. Getuienis van Martin se broer het aangedui dat hy 'n eerlike besigheidsman sonder vyande was.
Die twee moordwapens is op die toneel aangetref en behoort volgens die gesin se huishulp aan die gesin.
Sy het ook gesê die aanval op Rudi was die wreedste en dat hy die meeste beserings opgedoen het, en dat dit strook met die polisie se getuienis dat dit 'n "woede-aanval" was.
Die enigste mense wat nie selfverdedigingswonde gehad het nie, was Henri en sy pa, Martin. Dit kan volgens Galloway verduidelik word deur getuienis dat die aanval op Martin onverwags was en dat hy geskuif het om sy seun te beskerm.
Henri se wonde is volgens Galloway oppervlakkig en self toegedien. Sy het gesê Goskestraat 12, waar die gesin gewoon het, word deur ander huise omring en dat 'n aanvaller ongesiens verby talle huise sou moes beweeg.
"Steeds is daar niks verdag opgemerk nie en geen bewyse dat die gronde betree is nie. Geen sigbare waardevolle items is gesteel nie en dit strook nie met 'n huisroof of gewapende roof nie."
Sy het gesê nie een van die slagoffers het 'n poging aangewend om weg te kruip of om hulp te roep nie. "Dit beteken die aanvaller was bekend aan hulle." Geen vreemde DNS is op die toneel gevind nie.
Galloway het ook melding gemaak van Henri se skynbare gebrek aan emosie tydens sy oproep aan die nooddienste. "Die operateur het gedink dit is 'n poets."
Hy is skuldig -= doodstraf 3 keer vir hom.
Wat was die motief? Staatsaanklaer moet dit tog vasstel. By gebreke kon dit 'n vriend of ander familielid van die gesin gewees het.
dat 'n saak so lank moet sloer nadat alle bewyse getoon het wie die skuldige was. Sluit hom toe. Hy flenter oral met sy meisie rond en toon geen hartseer oor so 'n groot verlies nie.
Dalk kan ons nou agter die kap van die byl kom. Die ou gaan nog appelleer teen enoge vonis wat aan hom gegee word. So hy gaan nog lank vry loop.